2019. gada \_\_\_\_. decembrī Noteikumi Nr.

Rīgā (prot. Nr. .§)

**Pārtikas un veterinārā dienesta valsts uzraudzības un kontroles darbību un maksas pakalpojumu maksas aprēķināšanas un maksāšanas kārtība**

Izdoti saskaņā ar

Pārtikas aprites uzraudzības likuma 21.1 panta devīto daļu,

Veterinārmedicīnas likuma [12. pantu](https://likumi.lv/ta/id/20436-veterinarmedicinas-likums#p12),

Dzīvnieku barības aprites likuma 19.1 pantu,

Dzīvnieku aizsardzības likuma [26.1](https://likumi.lv/ta/id/14940-dzivnieku-aizsardzibas-likums#p26.1) panta piekto daļu,

Farmācijas likuma 12. panta otro daļu un

Likuma par budžetu un finanšu vadību 5. panta devīto daļu

1. Noteikumi nosaka:

1.1. kārtību, kādā aprēķina maksu un maksā par Pārtikas un veterinārā dienesta (turpmāk – dienests) īstenotajām valsts uzraudzības un kontroles darbībām, kas noteiktas Eiropas Parlamenta un Padomes 2017. gada 15. marta Regulā (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (turpmāk – Regula 2017/625), Pārtikas aprites uzraudzības likumā, Veterinārmedicīnas likumā, Dzīvnieku barības aprites likumā un Farmācijas likumā;

1.2. maksas apmēru un kārtību, kādā samaksā:

1.2.1. par atļaujas izsniegšanu dzīvnieka izmantošanai izmēģinājuma projekta procedūrā, kā arī minētās atļaujas grozīšanu un atjaunošanu;

1.2.2. par izmēģinājuma projekta izvērtēšanā nepieciešamo ekspertu (pētnieku) piesaistīšanu;

1.3. dienesta sniegto maksas pakalpojumu veidus un cenrādi.

2. Maksu par valsts uzraudzības un kontroles darbībām, kurām nepiemēro Regulas 2017/625 IV pielikumā noteikto maksu, nosaka tādā apmērā, lai segtu dienesta izdevumus saskaņā ar Regulas 2017/625 81. un 82. pantu.

3. Dienests par valsts uzraudzības un kontroles darbībām gaļas sadalīšanas uzņēmumos un medījamo dzīvnieku gaļas pārstrādes uzņēmumos iekasē maksu Regulas 2017/625 IV pielikuma II nodaļas II un III daļā noteiktajā apmērā.

4. Maksu par normatīvajos aktos pārtikas un dzīvnieku barības aprites, dzīvnieku veselības un aizsardzības jomā noteiktajām īstenotajām valsts uzraudzības un kontroles darbībām (izņemot darbības dzīvnieku un preču robežkontrolē) dienests iekasē šo noteikumu 1. pielikumā noteiktajā apmērā.

5. Maksu par dienesta sniegtajiem maksas pakalpojumiem iekasē šo noteikumu 2. pielikumā noteiktajā apmērā.

6. Maksu par valsts uzraudzības un kontroles darbībām dzīvnieku un preču robežkontrolē iekasē apmērā, kas noteikts:

6.1. Regulas 2017/625 IV pielikuma I nodaļas I–VII daļā, – par tādu sūtījumu (kravu) ievešanu no trešām valstīm, kuros atrodas dzīvi dzīvnieki un gaļa, tostarp gaļas produkti, mājputnu, medījamo dzīvnieku, trušu un saimniecībā audzētu medījamo dzīvnieku gaļa, dzīvnieku izcelsmes blakusprodukti, dzīvnieku izcelsmes dzīvnieku barība, zvejas produkti un citi lietošanai pārtikā paredzēti dzīvnieku izcelsmes produkti, kas nav gaļas produkti, kā arī par tādu dzīvnieku un preču sūtījumiem (kravām) no trešām valstīm, kurus pārvadā tranzītā vai pārkrauj;

6.2. šo noteikumu 3. pielikumā, – par šo noteikumu 6.1. apakšpunktā neminētu preču sūtījumiem (kravām).

7. Maksu par sūtījumu robežkontroli aprēķina atbilstoši neto svaram un sūtījumu (kravu) skaitam.

8. Maksu par sniegtajiem maksas pakalpojumiem veterināro zāļu apritē dienests iekasē saskaņā ar šo noteikumu 4. pielikumu.

9. Maksu par šajos noteikumos minētajām valsts uzraudzības un kontroles darbībām un maksas pakalpojumiem pakalpojuma ņēmējs sedz:

9.1. dienestā, izmantojot maksājumu karti;

9.2. iemaksājot naudu dienesta kontā ar tādas maksājumu iestādes starpniecību, kurai ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē.

10. Par šajos noteikumos minētajām valsts uzraudzības un kontroles darbībām un maksas pakalpojumiem pakalpojuma ņēmējs maksā saskaņā ar dienesta sagatavoto rēķinu.

11. Ja pēc pakalpojuma ņēmēja pieprasījuma dienests rēķinu par sniegtajiem pakalpojumiem, reģistrācijas apliecību vai citu dokumentu nosūta pa pastu, no pakalpojuma ņēmēja iekasē maksu par pasta pakalpojumiem saskaņā ar pasta komersanta tarifiem.

12. Pamatojoties uz pakalpojuma ņēmēja iesniegumu, dienests ar pakalpojuma ņēmēju var vienoties par finanšu līdzekļu iemaksu dienesta kontā pirms valsts uzraudzības un kontroles darbību veikšanas un pakalpojumu sniegšanas, kā arī attiecīgā rēķina saņemšanas.

13. Atzīt par spēku zaudējušiem Ministru kabineta 2013. gada 8. oktobra noteikumus Nr. 1083 „Kārtība, kādā veicama samaksa par Pārtikas un veterinārā dienesta valsts uzraudzības un kontroles darbībām un maksas pakalpojumiem” (Latvijas Vēstnesis, 2013, 199., 250. nr.; 2015, 178. nr.; 2016, 107. nr.; 2017, 26. nr.; 2018, 96. nr.).

14. Šo noteikumu 1. pielikuma V sadaļā noteikto maksu par valsts uzraudzības un kontroles darbībām kautuvēs piemēro no 2020. gada 1. janvāra. Līdz 2019. gada 31. decembrim piemēro šādu maksu par veterināro ekspertīzi un veterināro uzraudzību kautuvēs:

|  |  |  |  |  |
| --- | --- | --- | --- | --- |
| Nr.  p. k. | Uzraudzības un kontroles darbība | Cena bez PVN (*euro*) | PVN (*euro*)1 | Cena ar PVN (*euro*) |
| 1. | Vienas darba stundas izmaksas par pakalpojumu (tostarp par trihinelozes diagnostiku kautuves laboratorijā)2: | | | |
| 1.1. | par  darba stundu noteiktajā darba laikā | 6,40 | 0,00 | 6,40 |
| 1.2. | par darba stundu ārpus noteiktā darba laika vai darbu svētku dienā | 12,09 | 0,00 | 12,09 |
| 2. | Izdevumi par patērēto degvielu (ne vairāk kā 10 litru uz 100 km) vai autogāzi (ne vairāk kā 14 litru uz 100 km) vai sabiedriskā transporta izmantošanu | atbilstoši attaisnojuma dokumentiem vai noteiktajiem tarifiem | | |
| 3. | Transporta izmaksas (par kilometru), ja pakalpojuma sniegšanai izmanto dienesta automašīnu | 0,26 | 0,00 | 0,26 |

Piezīmes.

1 Pievienotās vērtības nodokli nepiemēro saskaņā ar Pievienotās vērtības nodokļa likuma 3. panta astoto daļu.

2 Maksa ietver oficiālo paraugu ņemšanu.

Ministru prezidents A. K. Kariņš

Zemkopības ministrs K. Gerhards